ศรีราชารวยอู้ฟู่ แจกปันผล1บาท
&#8220;SRICHA&#8221; ใจถึง ปันผลกลางปี 4% หลังโชว์กำไรครึ่งปี 645 ล้าน หุ้นน้องใหม่แจกกำไร 62%
8 ส.ค. 2555

“SRICHA” ใจถึง ปันผลกลางปี 4% หลังโชว์กำไรครึ่งปี 645 ล้าน หุ้นน้องใหม่แจกกำไร 62% 
นายกฤษฎา โพธิสมภรณ์ รองกรรมการผู้จัดการ บริษัท ศรีราชาคอนสตรัคชั่น (SRICHA) เปิดเผยว่า ในช่วง 6 เดือนแรกปีนี้ บริษัทมีกำไรสุทธิจำนวน 645.62 ล้านบาท เพิ่มขึ้น 38.80% จากงวดเดียวกันของปีก่อนที่มีกำไรสุทธิ 465.14 ล้านบาท ขณะที่งวดไตรมาส 2 มีกำไรสุทธิ 305.35 ล้านบาท เพิ่มขึ้น 21.86% 
คณะกรรมการมีมติจ่ายปันผลกลางปีหุ้นละ 1 บาท รวมเป็นเงิน 303 ล้านบาท หรือให้ผลตอบแทนเงินปันผลในอัตรา 4.11% 
สำหรับ SRICHA เป็นหุ้นเพิ่งเข้าจดทะเบียนในวันที่ 2 ก.ค. 2555 ในตลาดหลักทรัพย์แห่งประเทศไทย โดยเสนอขายหุ้นในราคาหุ้นละ 15 บาท และในระยะเวลาเพียง 1 เดือนเศษ ราคาหุ้นได้วิ่งขึ้นมาซื้อขายที่ 24.40 บาท หรือเพิ่มขึ้น 62% 
บล.เอเซีย พลัส (ASP) ปรับคำแนะนำเป็นให้ถือจากซื้อ เพราะประเมินว่าครึ่งหลังของปีกำไรน่าจะปรับตัวลงแรง หากการรับงานใหม่เข้ามาล่าช้า เพราะครึ่งปีแรกรับรู้รายได้ไปแล้วกว่า 1,100 ล้านบาท ขณะนี้งานในมือลดลงมาเหลือ 543 ล้านบาท และจะรับรู้เป็นรายได้หมดในปีนี้
สำหรับการประมูลงานใหม่ที่ SRICHA เสนอราคาไปแล้วมีอยู่ 5 โครงการ มูลค่ารวม 2,900 ล้านบาท คาดว่าจะรู้ผลภายในช่วงไตรมาส 3 
รองกรรมการผู้จัดการ SRICHA เปิดเผยว่า ขณะนี้บริษัทอยู่ระหว่างการเจรจางานหลายโครงการทั้งในประเทศและต่างประเทศ มูลค่ารวมประมาณ 2,900 ล้านบาท ซึ่งคาดว่าจะทราบผลภายในปีนี้ 
นอกจากนี้ บริษัทยังอยู่ระหว่างการเสนองานอื่นๆ อีกหลายโครงการในปลายปีนี้ และปี 2556 มูลค่างานรวมประมาณ 1 หมื่นล้านบาท ซึ่งคาดว่าจะทราบผลในปี 2556